Coop-ejede Irma sætter gang i de mest omfattende forvandlinger i kædens 132-årige historie.

Peter Simonsen, født 1991, er nyhedsredaktør på Finans. Han er uddannet ved Danmarks Medie- og Journalisthøjskole i Aarhus og har været tilknyttet adskillige af Jyllands-Postens redaktioner, først som praktikant og senere som journalist på Finans, hvor han primært skrev om virksomheder og iværksætteri. Peter er tidligere elitesportsudøver i den ædle disciplin badminton, men nøjes i dag med lange løbeture i området omkring Egå, hvor han bor. Som indfødt nordjyde ved Peter, hvad det vil sige at holde begge ben på jorden, dog med undtagelse af når AaB vinder i fodbold. Da er humøret højt – og selvtilfredsheden ligeså.

Supermarkedskæden Irma vil i fremtiden samle sine butikker i Storkøbenhavn og andre danske storbyer.

Det koster 11 butikker livet, meddeler den Coop-ejede kæde, der netop har lanceret en ny strategi for de kommende år.

De lukningsramte Irma-butikker er butikker, der dels ikke passer ind i den nye strategi, dels giver underskud. Og som det derfor ikke giver mening at investere mange penge i.

»Irma skal være noget særligt, og vi tror ikke på, at vi kan være noget særligt for alle. Derfor har vi valgt at koncentrere os om de kunder, der i særlig grad går op i henholdsvis økologi, dyrevelfærd, vegetar- og plantebaserede fødevarer, i livsnydelse og madglæde samt nye varer. Det er kunder, der primært findes i København og andre storbyer, og derfor koncentrerer vi kræfterne her,« siger Irmas direktør, Søren Steffensen, i en pressemeddelelse.

Disse 11 Irma-butikker lukker Taastrup

Værløse

Roskildevej (Valby)

Sundbyvester Pl.

Virum

Frederikssund

Slagelse

Holbæk

Næstved

Ringsted

Valby Langgade 24

Han fik mandag godkendt den nye strategi "Det Urbane Irma 2018-2022" af bestyrelsen i Coop, der står bag Irma-kæden. Den nye strategi repræsenterer ifølge kædedirektøren de mest omfattende forvandlinger i kædens 132-årige historie.

Irma har defineret "urban" som Storkøbenhavn, Nordsjælland og der, hvor københavnerne opholder sig i fritiden og kører hen, når de har fri fra arbejde.

De 11 butikker, der lukker, ligger i Taastrup, Værløse, Valby, Virum, Frederikssund, Slagelse, Holbæk, Næstved og Ringsted. De har sidste åbningsdag senest den 8. april. Medarbejderne i de berørte butikker vil så vidt muligt blive tilbudt job andre steder i Coop-koncernen.

Den nye strategi i Irma betyder, at kædens resterende cirka 75 butikker i omfattende grad bliver moderniseret. Irma skal i højere grad fremstå som et madhus end et supermarked. Det betyder, at der bl.a. vil åbne ”street-kitchen”/deli'er i butikkerne, som også skal have specialafdelinger for vegetarer og veganere.

Det nye koncept bliver rullet ud frem til 2022. Udover en ændring af butikkerne skal Irmas varer udbredes til hele landet. Det sker gennem kæderne Kvickly og SuperBrugsen, som Coop også driver.